ในที่สุดก็มีร้านประจำกับเค้าซักที ขนมปลาจากญี่ปุ่นยอดฮิตที่ไปเปิดบู้ทที่ไหนก็แถวยาวเหยียดแทบจะทุกที่ สำหรับสาขานี้ตั้งอยู่ชั้น G หน้ากรูเมมาร์เก็ต แถวยาวเหมือนเดิมค่ะ รู้สึกว่าจะยาวกว่าทุกสาขาด้วย แถมยังรอนานมากด้วยนะคะ T^T

แต่ด้วยความที่อยากลองไส้แฮมชีส ซึ่งเป็นไส้คาว ทุกสาขาจะมีไส้คาวแค่ 1 อย่างเท่านั้น และแต่ละสาขาก็จะไม่เหมือนกันค่ะ เหตุที่ต้องมาต่อคิวก็เพราะอย่างนี้นี่เอง สำหรับสาขานี้มีขาย 3 ไส้ คือ ถั่วแดง (60฿.) คัสตาร์ดเย็น (65฿.) แฮมชีส (70฿.) รอคิวอยู่ประมาณครึ่งชั่วโมงก็ได้ชิมแล้วค่ะ ถือว่ารอนานพอสมควร ถ้าใครไม่รีบอยากกินจนเกินไป ดาวว่ารอให้คนซาก่อนค่อยกินก็ได้ค่ะ เพราะบู้ทนี้เปิดเป็นร้านประจำแล้ว

เวลาผ่านไปครึ่งชั่วโมงได้ขนมปลามา 1 กล่อง 6 ชิ้น ทางร้านจำกัดการซื้อแค่คนละไม่เกิน 6 ชิ้นเท่านั้นนะคะ 

- ไส้แฮมชีส แป้งกรอบนอกนุ่มใน มีเลเยอร์คล้ายแป้งครัวซองแต่กรอบกว่า ด้านในมีแฮม 2 แผ่นและชีส กลิ่นหอมมากๆ รสชาติเค็มจากแฮมและมันจากชีส อร่อยเข้ากันดี เสียดายที่ชีสน้อยไปหน่อย ไม่เยิ้มเท่าไหร่ แนะนำให้ทานร้อนๆจะอร่อยกว่า (4/5) 

- ไส้คัสตาร์ดเย็น ได้ลองชิมไส้นี้ที่สาขา ctw รู้สึกชอบแต่กินเยอะก็เลี่ยนนะคะ ตอนยืนรอได้เห็นถึงวิธีการทำไส้นี้ วันนี้ก็เลยสั่งมาชิมอีกครั้งเพื่อทบทวนความจำ สรุปว่าทานตอนที่ทำเสร็จใหม่ๆอร่อยกว่าเยอะเลยค่ะ ไส้คัสตาร์ดหวานมัน กลมกล่อมเพราะมีส่วนผสมทั้งไข่ นม และวิปครีม แป้งกรอบอร่อยมีเกร็ดน้ำตาลกรุบกรอบ แต่ถ้าใครไม่ชอบหวานก็อาจเลี่ยนได้ค่ะ (3/5)  

เท่าที่ได้ชิมแล้วทั้งไส้คาวและหวาน ส่วนตัวดาวชอบไส้คาวมากกว่าค่ะ กินแล้วไม่เลี่ยนเท่าไส้หวาน จัดไป 3.5 ดาว ปัดเป็น 4 ดาวค่ะ